सडकको दुरावस्था, केटाकेटीलाई त्यही बाटोबाट विद्यालय जानुपर्ने वाध्यता, सडक बनाउने निकायको मर्मत कार्यमा ढिलासुस्तीले गर्दा सबैलाई ज्यादै मर्का परेको थियो । रीता खाल्डोमा अल्झेर दुर्घटनामा परेको खबर स्कुलमा पनि पुग्यो । हेडसर र अरु केही स्टाफ आए । सबैजना मिलेर रीतालाई अस्पताल लगे । उसको खुट्टाको एक्स रे भयो । खुट्टा नराम्रोसँग भाँचिएको रहेछ । फलामको किला ठोकेर हाड जोडेर अपरेसन गर्नुपर्ने रहेछ । पैसा पनि धेरै लाग्ने रहेछ । रीताका बुबाआमा धनी थिएनन् । आफ्नी सानी छोरीले धेरै पढेर ठूली मान्छे होस् भनेर उनीहरुले दुःख गरेर काम गर्दै छोरीलाई बोर्डिङ्ग स्कुलमा पढाएका थिए । त्यो दुर्घटनाले उनीहरु विचलित भए । उनीहरुलाई अब के गर्ने भन्ने चिन्ताले सतायो ।
